113. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Σ. 7077/797 της 20/30 Οκτ. 1978 (ΦΕΚ Β΄ 941) Περί καθορισμού των μέσων αποδείξεως της συνδρομής των προϋποθέσεων για την απαλλαγή από τα τέλη χαρτοσήμου, οποιασδήποτε εισφοράς, δικαιώματος, κρατήσεως και φόρων υπέρ τρίτων των ναυπηγήσεων, μετασκευών, επισκευών και εν γένει συντηρήσεων πλοίων, πλωτών ναυπηγημάτων του Νόμ. 457/1976 και θαλασσίων εγκαταστάσεων και πλωτών κατασκευών του άρθρ. 36 του Νόμ. 468/1976. Έχοντας υπόψη, τις διατάξεις του εδαφ. α΄ της παρ. 1 του άρθρ. 57 του Νόμ. 814/1978 «περί συμπληρώσεως και τροποποιήσεως φορολογικών και άλλων τινών συναφών διατάξεων», αποφασίζουμε: 1.Για την απαλλαγή από τα τέλη χαρτοσήμου, οποιασδήποτε εισφοράς, δικαιώματος, κρατήσεως και φόρων υπέρ τρίτων, των ναυπηγήσεων, μετασκευών, επισκευών και εν γένει συντηρήσεως πλοίων, πλωτών ναυπηγημάτων του Νόμ. 457/1976 και θαλασσίων εγκαταστάσεων και πλωτών κατασκευών του άρθρ. 36 του Νόμ. 468/1976, θα πρέπει να προσκομίζεται από τον ενδιαφερόμενο στην αρμόδια Οικον. Εφορία: α)Βεβαίωση των κατά τόπους Λιμενικών Αρχών ή της Επιθεωρήσεως Εμπορικών Πλοίων, από την οποία θα προκύπτει ότι οι ναυπηγήσεις, μετασκευές, επισκευές και εν γένει συντηρήσεις αφορούν πλοία και πλωτά μέσα που ανήκουν στις ανωτέρω κατηγορίες και  β)Βεβαίωση της Τράπεζας της Ελλάδος, από την οποία θα προκύπτει ότι τα σχετικά με τις ανωτέρω εργασίες τιμολόγια καλύφτηκαν με εισαγωγή αντίστοιχου συναλλάγματος, μη υποχρεωτικά εκχωρητέου. 2.Η κατά το εδάφ. α της προηγουμένης παραγράφου χορηγούμενη βεβαίωση θα χρησιμοποιείται και για τις προβλεπόμενες από τις ίδιες διατάξεις (εδάφ. α, παρ. 1 άρθρ. 57, Νόμ. 814/1978) απαλλαγές από τα τέλη χαρτοσήμου, οποιασδήποτε εισφοράς, δικαιώματος, κρατήσεως και φόρων υπέρ τρίτων, σχετικά με την ασφαλιζόμενη με υποθήκη επί των ανωτέρω πλοίων και πλωτών μέσων σύμβαση δανείου, την επ’ αυτών παροχή δικαιώματος ναυτικής υποθήκης, την εγγραφή υποθήκης και την εξάλειψη αυτής. Η απόφαση αυτή να δημοσιευθεί στην Εφημερίδα της Κυβερνήσεως. 